***Kokneses novada svētki***

**3. un 4. jūlijā** būsim kopā Kokneses novada svētkos - Latvijas sirds vietā Koknesē! Jau piekto reizi Kokneses novada dome aicina novadniekus un ciemiņus vasaras vidū Daugavas krastā smelt prieku, ko dāvā sirsnīga kopības sajūta. Gaidāmo svētku moto “Zied Kokneses novads!” lai apliecina - mūsu mājās zied dārzi un cilvēku darbi!

Svētku nedēļā dažādi kultūras un sporta pasākumi norisināsies Bebru un Iršu pagastos.

**3. jūlijā**

Koknesē svētki iesāksies ar pagājušajā gadā aizsāktu tradīciju - jauno novadnieku sumināšanu. **3. jūlijā pulksten 18** Kokneses kultūras namā svinīgā sarīkojumā **“Man blakus tava sirsniņa” tiks sveikti bērniņi**, kuri dzimuši laikā no 2014. gada jūlija līdz 2015. gada jūlijam.

Svētku noskaņa šajā vakarā **pulksten 20** turpināsies ar **ziedu paklāju veidošanu pie Kokneses pasta nodaļas.** Kokneses, Bebru un Iršu pagastu iedzīvotāji ar līdzņemtiem ziediem varēs piepildīt savam pagastam veltītu, ziediem greznotu sirsniņu.

**Pulksten 21 Blaumaņa pagalmā** - vietā, kas glabā seno dienu atmiņas, **brīvdabas kino seansā demonstrēs latviešu mākslas filmu “Purva bridējs”, bet īpašu svētku atmosfēru, ieskandinot svētkus, radīs spēlmaņu kopa "Skutelnieki", folkloras kopa "Urgas" un kapela "Aizezeres muzikanti".**

**4. un 5. jūlijā**

**4. jūlijā** Blaumaņa pagalmā pulksten **11.15** svētku svinības tradicionāli iesāksies ar **svētku gājienu uz Kokneses estrādi. Aicinām iestādes, uzņēmumus, biedrības, draugu kopas, pašdarbības kolektīvus gājienam pieteikties līdz 29. jūnijam**, savlaicīgi domājot par vizuālo noformējumu, kas sasauktos ar svētku moto - izvēloties kādu konkrētu ziedu vai krāsu, kas jūsuprāt, raksturo mūsu novadu. **Pieteikums gājienam** un neliels apraksts jānosūta Kokneses kultūras nama direktorei Ingunai Strazdiņai, e-pasts: inguna.strazdina@koknese.lv.

**Kokneses estrādē** novada **pašdarbnieki vienosies svētku koncertā “Zied Kokneses novads!”,** bet **svētku tirdziņā vietējie uzņēmēji, organizācijas un biedrības izrādīs savu veikumu**, savu radīto **vietējo produkciju**. **Dalību NOVADA UZŅĒMĒJU PRODUKCIJAS IZSTĀDĒ - TIRGŪ** jāpiesaka pie Inetas Sproģes, e-pasts: ineta.sproge@koknese.lv vai pa tālruni 65133642.

Jauno paaudzi gaidīs **piepūšamās atrakcijas, radošās darbnīcas,** kā arī **izrāde - koncertuzvedums “Visi kopā!”.** Novada spēcīgākie vīri būs aicināti piedalīties **virves vilkšanas sacensībās.** [Sacensību nolikumā](http://koknese.lv/?s=365) norādīts - sacensībās varēs piedalīties ne vairāk kā sešas komandas. **Dalībnieku pieteikšanās virves vilkšanas sacensībām iepriekš: līdz 3.jūlijam plkst. 12:00** pa e-pastu sportacentrs@koknese.lv vai 29360940. Ar virves vilkšanas sacensību nolikumu var iepazīties [www. koknese.lv](http://koknese.lv/?s=365)

Svētku **vakara koncertā muzicēs Uldis Marhilēvičs ar draugiem**, bet **5.jūlija rītu iesāksim ar zaļumballi (spēlēs grupa *“Bellaccord”* un *DJ madVIP)***. **Plkst. 00.05** Kokneses estrādē debesīs uzziedēs krāsaini ziedi **svētku uguņošanā**.

**Kokneses novadā zied dārzi un cilvēku darbi! Uz tikšanos svētkos!**

Svētku pasākumu programma www.koknese.lv